paragraph_text: Osim službovanja u Varaždinu i Užgorodu u Ukrajini stalno je djelovao u Zagrebu kao profesor filozofije, propovijednik i upravitelj konvikta Sv. Josipa, u kojem je sagradio kapelu. Bio je izvrstan i vrlo cijenjeni govornik te često nastupao u gradu prigodom smrti poznatih plemića, crkvenih blagdana i sličnih zgoda. U rukopisu je ostavio više latinskih govora, a dva su mu objavljena za života.